**ТЕМА 1:**

**„НОРМАТИВНА РАМКА. ОСНОВНИ ПОНЯТИЯ, СВЪРЗАНИ С МИНЕРАЛНИТЕ ВОДИ, УСТАНОВЕНИ В ЗАКОНА ЗА ВОДИТЕ. ОСОБЕНОСТИ, СВЪРЗАНИ С МИНЕРАЛНИТЕ ВОДИ, УСТАНОВЕНИ В ЗАКОНА ЗА ВОДИТЕ. ОБЩИНСКИ НАРЕДБИ – ПРИМЕРИ.*”***

**СЪДЪРЖАНИЕ**

[1.1. Нормативна рамка 2](#_Toc122352878)

[1.2. Основни понятия, свързани с минералните води, установени в Закона за водите 6](#_Toc122352879)

[1.3. Особености, свързани с минералните води, установени в Закона за водите 8](#_Toc122352880)

[1.4. Общински наредби, свързани с ползването и управлението на минерални води (Примери) 8](#_Toc122352881)

[1.4.1. Наредба за управление и ползване на минералните води от находище „Огняново-Гърмен”, Приета с Решение № 51 на Протокол № 4 от 28.12.2011 г. 8](#_Toc122352882)

[1.4.2. Наредба за условията и реда за издаване на разрешителни за водовземане, извършване на услуга на водопренос/водоподаване по общински водопроводи за минерална вода и учредяване сервитутни права и право на прокарване на водопроводи за минерална вода на територията на Община Велинград 9](#_Toc122352883)

[1.4.3. Наредба за условията и реда за издаване на разрешителни за водовземане, извършване на услуга на водопренос/водоподаване по общински водопроводи за минерална вода и учредяване сервитутни права и право на прокарване на водопроводи за минерална вода на територията на Община Сапарева баня 11](#_Toc122352884)

## 1.1. Нормативна рамка

**Директива 2000/60/EО на Европейския парламент и на Съвета от 23 октомври 2000 година за установяване на рамка за действията на Общността в областта на политиката за водите (Рамкова директива за водите)**

Целта на директивата е да се предотврати и спре замърсяването на подземните води в Европейския съюз (ЕС); включва процедури за оценка на химичното състояние на подземните води и мерки за намаляване на нивата на замърсителите, в това число: критерии за оценка на химичното състояние на подземните води; критерии за определяне на значителни и устойчиви възходящи тенденции при нивата на замърсяване на подземните води и за определяне на началната точка на обръщане на тенденциите; предотвратяване или ограничаване на косвените отвеждания (след проникването им през почвата или подпочвата) на замърсители в подземните води.

**Директива 2009/54/ЕО на Европейския парламент и на Съвета от 18 юни 2009 г. относно експлоатацията и предлагането на пазара на натурални минерални води:**

Директивата е насочена към премахване на различията в националните законодателства на държавите - членки, които определят натуралните минерални води, регламентират условията за експлоатация на изворите и уреждат специфични правила за предлагането на пазара на въпросните води. Различията между тези законодателства възпрепятстват свободното движение на натуралните минерални води, като създават неравни условия за конкуренция и следователно пряко засягат функционирането на вътрешния пазар. В този конкретен случай премахването на тези бариери може да се постигне, както чрез задължението на всяка държава-членка да разреши предлагането на своя територия на натурални минерални води, признати за такива от всяка от останалите държави-членки, така и чрез определянето на общи правила, отнасящи се по-специално до микробиологичните изисквания, които трябва да бъдат изпълнени и условията, при които трябва да се използват специфични наименования за някои минерални води.

**[Директива 2006/118/ЕО за опазване на подземните води от замърсяване и влошаване на състоянието им](https://eur-lex.europa.eu/legal-content/BG/AUTO/?uri=celex:32006L0118) (Директива за подземните води):**

С директивата се въвеждат специфични мерки, с цел предотвратяване и контрол върху замърсяването на подземните води и се допълват разпоредбите на Рамковата директива за водите, предотвратяващи или ограничаващи отвеждания на замърсители в подземните води, и цели да предотврати влошаването на състоянието на всички подземни водни тела. Директивата включва критерии за оценка на химичното състояние на подземните води; критерии за определяне на значителни и устойчиви възходящи тенденции при нивата на замърсяване на подземните води и за определяне на началната точка на обръщане на тенденциите; предотвратяване или ограничаване на косвените отвеждания (след проникването им през почвата или подпочвата) на замърсители в подземните води.

**Закон за водите** (ЗВ), Обн., ДВ, [бр. 67](https://web.apis.bg/p.php?i=12040&b=0) от 27.07.1999 г., в сила от 28.01.2000 г., посл. изм. и доп. бр. 20 от 11.03.2022 г.:

* урежда собствеността и управлението на водите на територията на Република България като общонационален неделим природен ресурс и собствеността на водностопанските системи и съоръжения;
* регламентира предоставянето на концесии за добив на минерална вода\*, вкл. – публична общинска собственост, както и издаването на разрешителни за водовземане минерални води - изключителна държавна собственост, които са предоставени за управление и ползване на общини по реда на §133 от ПЗР на ЗИД на ЗВ (в сила от 1.01.2011 г. - ДВ, бр. 61 от 2010 г.).

*\*Забележка: Законът за концесиите вече не се прилага при концесии за добив на минерална вода.*

**Закон за общинската собственост** (ЗОС), Обн., ДВ, [бр. 44](https://web.apis.bg/p.php?i=11592&b=0) от 21.05.1996 г., в сила от 1.06.1996 г., посл. изм. ДВ бр. 17 от 26.02.2021 г.:

* урежда придобиването, управлението и разпореждането с имоти и вещи - общинска собственост, освен ако в специален закон е предвидено друго.

**Закон за храните** (ЗХ), Oбн., ДВ, [бр. 52](https://web.apis.bg/p.php?i=4385542&b=0) от 9.06.2020 г., в сила от 9.06.2020 г., изм. и доп., [бр. 65](https://web.apis.bg/p.php?i=4531455&b=0) от 21.07.2020 г., в сила от 21.07.2020 г., бр. 13 от 16.02.2021 г.:

* урежда реда и условията за издаване от Министъра на здравеопазването на сертификат за качеството на минералната вода от конкретно водовземно съоръжение, с цел удостоверяване, че по произход, състав и свойства минералната вода е подходяща за бутилиране за питейни цели.

**Закон за здравето** (ЗЗ), Обн., ДВ, [бр. 70](https://web.apis.bg/p.php?i=195938&b=0) от 10.08.2004 г., в сила от 1.01.2005 г.:

* урежда обществените отношения, свързани с опазване здравето на гражданите, както и осъществяването на държавен здравен контрол в обекти с обществено предназначение, включително такива, в които се използва минерална вода.

**Закон за опазване на околната среда** (ЗООС), обн., ДВ, [бр. 91](https://web.apis.bg/p.php?i=9233&b=0) от 25.09.2002 г., посл. изм., бр. 96 от 2.12.2022 г., в сила от 27.11.2022 г.:

* урежда обществените отношения, свързани с опазването на околната среда за сегашните и бъдещите поколения и защитата на здравето на хората; съхраняването на биологичното разнообразие в съответствие с природната биогеографска характеристика на страната; опазването и ползването на компонентите на околната среда; контрола и управлението на факторите, които увреждат околната среда; осъществяването на контрол върху състоянието на околната среда и източниците на замърсяване; предотвратяването и ограничаването на замърсяването; създаването и функционирането на Националната система за мониторинг на околната среда; стратегиите, програмите и плановете за опазване на околната среда; събирането и достъпа до информацията за околната среда; икономическата организация на дейностите по опазване на околната среда; правата и задълженията на държавата, общините, юридическите и физическите лица по опазването на околната среда;
* регламентира извършването на Екологична оценка и оценка на въздействието върху околната среда се извършват на планове, програми и инвестиционни предложения за строителство, дейности и технологии или техни изменения или разширения, при чието осъществяване са възможни значителни въздействия върху околната среда.

**Правилник за дейността, организацията на работа и състав на басейновите дирекции**, изд. от министъра на околната среда и водите, обн., ДВ, [бр. 7](https://web.apis.bg/p.php?i=517228&b=0) от 21.01.2011 г., в сила от 21.01.2011 г., посл. изм., бр. 54 от 16.06.2020 г., в сила от 16.06.2020 г.:

* урежда дейността, организацията на работа и съставът на басейновите дирекции в обхвата на определените в [Закона за водите](https://web.apis.bg/p.php?i=12054&b=0) райони за басейново управление на водите.

**Наредба за концесиите за добив на минерална вода**, приета, на основание чл.47, ал.1 от ЗВ, с [ПМС № 338](https://web.apis.bg/p.php?i=4260535&b=0) от 18.12.2019 г., обн., ДВ, бр. 100 от 20.12.2019 г., в сила от 20.12.2019 г.:

* урежда реда за извършването на подготвителни действия, провеждането на процедура за предоставяне на концесия за добив на минерална вода и сключване на концесионен договор за добив на минерална вода;
* регламентира изпълнението, изменението и прекратяването на концесионните договори за добив на минерална вода.

**Наредба за мониторинга, управлението и контрола на концесиите,** приета с [ПМС № 177](https://web.apis.bg/p.php?i=3771846&b=0) от 20.08.2018 г., oбн., ДВ, [бр. 70](https://web.apis.bg/p.php?i=4332606&b=0) от 24.08.2018 г., посл. изм. бр. 53 от 8.07.2022 г., в сила от 8.07.2022 г.:

* определя редът за осъществяване на мониторинга, управлението и контрола при възлагането и изпълнението на концесиите в съответствие с определените със [Закона за концесиите](https://web.apis.bg/p.php?i=3237972&b=0) условия.

**Наредба № 1 от 10.10.2007 г. за проучване, ползване и опазване на подземните води**, изд. от министъра на околната среда и водите, министъра на регионалното развитие и благоустройството, министъра на здравеопазването и министъра на икономиката и енергетиката, обн., ДВ, [бр. 87](https://web.apis.bg/p.php?i=386316&b=0) от 30.10.2007 г., в сила от 30.10.2007 г., посл. изм. и доп., бр. 102 от 23.12.2016 г., в сила от 23.12.2016 г.:

* регламентира специфичните изисквания за проучването и ползването на подземните, в т. ч. и минералните води и опазването им от замърсяване и влошаване.

**Наредба № 3 от 16.10.2000 г. за условията и реда за проучване, проектиране, утвърждаване и експлоатация на санитарно-охранителните зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди**, изд. от министъра на околната среда и водите, министъра на здравеопазването и министъра на регионалното развитие и благоустройството, обн., ДВ, бр. 88 от 27.10.2000 г.:

* определя условията и редът за проучване, проектиране, учредяване, утвърждаване и експлоатация на санитарно-охранителните зони (СОЗ) около водоизточниците и съоръженията за: 1. питейно-битово водоснабдяване от повърхностни води; 2. питейно-битово водоснабдяване от подземни води; 3. минерални води, използвани за лечебни, профилактични, питейни и хигиенни нужди.

**Наредба № 14 от 3.08.1987 г. за курортните ресурси, курортните местности и курортите**, изд. от министъра на народното здраве и социалните грижи, обн., ДВ, [бр. 79](https://web.apis.bg/p.php?i=21240&b=0) от 13.10.1987 г.:

* урежда обявяването, категоризирането, използването и опазването на курортните ресурси (вкл. – минералните води), курортните местности и курортите.

**Наредба №1 от 11.04.2011 г. за мониторинг на водите**, изд. от министъра на околната среда и водите, обн., ДВ, [бр. 34](https://web.apis.bg/p.php?i=1003914&b=0) от 29.04.2011 г., в сила от 29.04.2011 г., посл. изм. бр. 20 от 15.03.2016 г., в сила от 15.03.2016 г.

* урежда реда и начина за планиране на мониторинга и за създаване на мрежите за мониторинг на водите във всеки район за басейново управление на територията на страната, както и за изпълнение на дейностите по тяхната експлоатация, поддръжка, комуникационно осигуряване и лабораторно-информационно обслужване.

**Наредба за изискванията към бутилираните натурални минерални, изворни и трапезни води, предназначени за питейни цели**, приета с ПМС № 178 от 23.07.2004 г., обн., ДВ [бр. 68](https://web.apis.bg/p.php?i=195720&b=0) от 3.08.2004 г., в сила от 3.08.2004 г., посл. изм. и доп., бр. 66 от 25.07.2008 г., в сила от 25.07.2008 г.:

* определя изискванията към бутилираните натурални минерални, изворни и трапезни води, предназначени за питейни цели, условията и редът за използване на методите за обработка на натуралните минерални и изворни води и за внос на минерални води.

**Наредба № 36 от 21.07.2009 г. за условията и реда за упражняване на държавен здравен контрол**, изд. от министъра на здравеопазването, обн., ДВ[, бр. 63](https://web.apis.bg/p.php?i=362930&b=0&crypt=0&ot=%D0%BD%D0%B0%D1%80%D0%B5%D0%B4%D0%B1%D0%B0+36&search=%ED%E0%F0%E5%E4%E1%E0+36&srch_stat_id=144643) от 7.08.2009 г., изм. и доп., [бр. 38](https://web.apis.bg/p.php?i=2382349&b=0) от 17.05.2011 г., в сила от 17.05.2011 г., бр. 82 от 3.10.2014 г.:

* определя условията и реда за упражняване на държавен здравен контрол върху обектите с обществено предназначение, независимо от тяхната собственост.

**Тарифа за таксите, които се събират в системата на Министерството на околната среда и водите**, Приета с [ПМС № 136](https://web.apis.bg/p.php?i=475665&b=0) от 13.05.2011 г., в сила от 20.05.2011 г., посл. изм., бр. 62 от 5.08.2022 г., в сила от 5.08.2022 г.:

* определя вида и размера на таксите, събирани в системата на МОСВ, вкл. – по процедурите, предвидени в Закона за водите.

 **Тарифа за таксите за водовземане, за ползване на воден обект и за замърсяване**, Приета с [ПМС № 383](https://web.apis.bg/p.php?i=3005213&b=0) от 29.12.2016 г., обн., ДВ, [бр. 2](https://web.apis.bg/p.php?i=3945251&b=0) от 6.01.2017 г.:

* определя начина за определяне, размерът и редът за заплащане на таксите за правото на използване на водите за водовземане от: повърхностни води; подземни води; минерални води и др.

## 1.2. Основни понятия, свързани с минералните води, установени в Закона за водите

* **„минерални води“** са посочените в приложение № 2 към ЗВ, а в останалите случаи - тези, за които има издаден сертификат и/или комплексна балнеологична оценка от Министерството на здравеопазването (т. 17 от §1 на ДР на ЗВ);
* **„експлоатационни ресурси на минералните води“** е допустимият и технически възможен средногодишен добив на минерални води (т. 10 от §1 на ДР на ЗВ);
* **„управление на водите“** включва дейностите по използване, опазване и възстановяване на водите, както и дейностите по предпазването от вредното им въздействие (т. 30 от §1 на ДР на ЗВ);
* **„водовземането“** обхваща всички дейности, свързани с отнемане на води от водните обекти (т.7 от §1 на ДР на ЗВ);
* **„допустим добив“** е добивът при допустимото понижение на водното ниво, допустимите температурни изменения, допустимото качество на водите и допустимото въздействие върху околната среда (т. 9 от §1 на ДР на ЗВ);
* **„технически възможен дебит“** е максимално възможния дебит на водовземното съоръжение за подземни води при съответните технически характеристики на съоръженията и концептуалния модел на подземното водно тяло (чл. 12 от Наредба № 1 за проучване, ползване и опазване на подземните води);
* **„подземни води“** са всички води, намиращи се под повърхността на земята във водонаситената зона, в пряк контакт със земните пластове (т. 24 от §1 на ДР на ЗВ);
* **„находище на минерална вода“** е подземно водно тяло или част от него, съдържащо минерални води, еднотипни по химически състав и свойства (т. 98 от §1 на ДР на ЗВ);
* **„водоизточник“** е съоръжение за подземни води, предназначено за водовземане, заедно с надземните съоръжения. Видовете водоизточници за подземни води са съгласно чл. 89, ал. 1 на Наредба № 1 от 2007 г. за проучване, ползване и опазване на подземните води;
* **„водовземни съоръжения за подземни, в т. ч. и минерални води“** са сондажни и шахтови кладенци; кладенци с хоризонтални дренажни лъчи; дренажи; каптажи на естествени извори и системи за изкуствено подхранване (т. 1 от §1 на ДР на Наредба №3/2000 г. за СОЗ);
* **„експлоатация на санитарно-охранителните зони“** са дейностите за маркировка на СОЗ, поддържане на маркировката, благоустрояване, озеленяване, оздравяване, укрепване и други с цел предпазване на водата от замърсяване, както и охрана на СОЗ и провеждането на мониторинг за количеството и качеството на водата в рамките на СОЗ (т. 5 от §1 на ДР на Наредба № 3/2000 г. за СОЗ);
* **„утвърждаване на санитарно-охранителната зона“** е учредяването с административен акт на границите на поясите на СОЗ и охранителните режими в тях (т. 13 от §1 на ДР на Наредба №3/2000 г. за СОЗ);
* **„балнеоложки обекти“** са обекти, в които минералната вода се използва за лечебни, профилактични или хигиенни цели, спорт и отдих. Балнеоложки обекти са и термалните, и хидроминералните обекти.

## 1.3. Особености, свързани с минералните води, установени в Закона за водите

* Публична общинска собственост са минералните води, без тези по [чл. 14, т. 2](https://web.apis.bg/p.php?i=12054&b=0#p2762613) от ЗВ, които са изключителна държавна собственост (чл.19, ал.1 т.3 от ЗВ).
* Минералните води по [чл.19, т.3](https://web.apis.bg/p.php?i=12054&b=0#p38873998) от ЗВ се актуват като публична общинска собственост само при наличие на издаден сертификат от Министерството на здравеопазването.
* Концесия за добив на минерални води - публична общинска собственост, се предоставя само при утвърдени експлоатационни ресурси на минерални води.
* Минерални води – изключителна държавна собственост, може да се предоставят от Министъра на околната среда и водите за безвъзмездно за управление и ползване на съответните общини за срок 25 години минералните води от находищата или от обособен участък от находище по приложение № 2 към чл. 14, т. 2 от ЗВ, от които не са предоставени:
	+ концесии за добив на минерална вода и не са подадени молби за предоставяне на концесии за минерални води;
	+ разрешителни за водовземане за питейно-битово водоснабдяване на повече от една община;
	+ разрешителни за ползване на повече от 51 на сто от утвърдените експлоатационни ресурси на находището.

## 1.4. Общински наредби, свързани с ползването и управлението на минерални води (Примери)

## 1.4.1. Наредба за управление и ползване на минералните води от находище „Огняново-Гърмен”, Приета с Решение № 51 на Протокол № 4 от 28.12.2011 г.

С наредбата се определя редът и условията за издаване на Разрешителни за водовземане на минерална вода от община Гърмен от предоставените й за срок от 25 години, безвъзмездно, за управление и ползване находища за минерална вода, изключителна държавна собственост № 53 от Приложение № 2 на Закона за водите, „Огняново – Гърмен” с. Огняново и с. Гърмен, община Гърмен, област Благоевград.

За ползването на минералната вода от находище „Огняново-Гърмен“, Общинският съвет е определил за общо водоползване от населението следните съоръжения:

1. Изградените като басейни: Каптиран естествен извор „Миро-мъжко“, Каптиран естествен извор „Миро-женско“, Каптиран естествен извор „Тасков гьол“;

2. Хигиенни бани (Горни бани), захранващи си от Сондаж 4 ВКП с лимит на ползваната вода 200 м3 и Хигиенни бани (Долни бани, захранващи се от Сондаж 1 ВКП с лимит на ползваната вода 150 м3.).

Наредбата регламентира различни видове такси, дължими за издаване и продължаване действието на разрешителните за водовземане, както и за ползваните количества минерална вода.

Правомощия на Кмета на общината, определени в наредбата:

Издава разрешителни за водовземане от минерална вода от Каптиран естествен извор №2, Каптиран естествен извор № 4, Каптиран естествен извор №5, Сондаж №1ВКП, Сондаж АПК, Сондаж „Делта-Бисер“, Сондаж №ЗБКП, Сондаж № 2ВКП, Каптиран естествен извор „Дървен мост“, Сондаж „Дом Терзиев“, Сондаж „ТПК Никола Ушев“, Сондаж „Виктория 2“, Сондаж № 4ВКП, Сондаж „Вила Шамов“ и Сондаж „Петралийски“ при условията и реда на Закона за водите и Наредба № 1 от 2007 г. за проучване, ползване и опазване на подземните води и след Решение на общински съвет село Гърмен при следните условия:

* в рамките на утвърдените експлоатационни ресурси на находището и технически възможните дебити (локалните ресурси) на съоръженията;
* при съобразяване с вече предоставените права;
* след съгласуване с Директора на Басейнова дирекция Западнобеломорски район Благоевград по отношение параметрите на водовземането, преди подготовката на съобщението за откриване на процедура за издаване на разрешителното.

Наредбата урежда също така условията за отказ, изменение, продължаване, прекратяване и отнемане на разрешителните за водовземане, както и образец на заявление за издаване на разрешително за водовземане.

## 1.4.2. Наредба за условията и реда за издаване на разрешителни за водовземане, извършване на услуга на водопренос/водоподаване по общински водопроводи за минерална вода и учредяване сервитутни права и право на прокарване на водопроводи за минерална вода на територията на Община Велинград

С Наредба се определя редът и условията за:

* издаване на Разрешителни за водовземане на минерална вода от община Велинград от предоставените й за срок от 25 години, безвъзмездно, за управление и ползване находища за минерална вода, изключителна държавна собственост №16 „Велинград-Каменица”, община Велинград и № 27 находище „Драгиново”, община Велинград от  Приложение № 2 на Закона за водите;
* извършване услуга на водопренос/водоподаване на минерална вода по водопроводите за минерална вода – общинска собственост;
* учредяване сервитутни права и право на прокарване на водопроводи за минерална вода – собственост на Държавата, на физически и юридически лица през имоти публична и частна общинска собственост.

Наредбата предвижда общото водовземане и ползване на минерална вода и водовземането за задоволяване на собствени потребности да е безвъзмездно.

Съгласно наредбата, водностопанските системи и съоръжения за минерална вода на територията на община Велинград могат да бъдат собственост на Държавата, на Общината, на физически и юридически лица в зависимост от това дали са изградени и/или се изграждат със средства и/или кредити на съответния собственик(инвеститор).

Наредбата урежда правомощията на кмета на община Велинград, който стопанисва предоставената минерална вода от находища за минерална вода №16 „Велинград-Каменица” и  № 27 „с. Драгиново” в съответствие с изискванията, определени в Закона за водите и Наредба № 1 от 2000г. за проучване, ползване и опазване на подземните води, като издава разрешителни зо водовземане в изпълнение на решенията на Общинският съвет.

На основание учреденото право на  водопрокарване и/или дадено съгласие за сключване на договор за водопренос/водоподаване на минерална вода по общински водопровод за минерална вода от Общинския съвет  Кметът на общината сключва договори с ползвателите на минерална вода.

Предвидени са условията за издаване на разрешителните, като са дефинирани и съответните нужди, подредени по тяхната обществена значимост, както следва:

*От находищата за минерална вода с утвърдени балнеолечебни свойства и отговаряща на нормите за питейна вода:*

1. За балнеолечебна дейност на търговски дружества регистрирани по Закона за здравните заведения.

2. За санитарно-хигиенни нужди в обществени бани.

3. За СПА-хотели.

4. За обекти ползвани за спорт и развлечение.

5. За геотермално отопление на публични имоти, при условие, че минералната вода не се ползва директно в отоплителната инсталация и отработената от отоплението минерална вода е с непроменен химичен състав и постъпва в каптажа, откъдето се черпи с температура по-висока от 470С при вливането си в каптажа.

6. За общо водоползване, като количеството за тази дейност е до 20% от използваемия капацитет на находището.

*От находищата за минерална вода с неутвърдени балнеолечебни свойства и неотговаряща на нормите за питейна вода:*

1. За геотермално отопление на публични имоти и частни жилищни имоти, при условие, че минералната вода не се ползва директно в отоплителните инсталации.

2. За санитарно-хигиенни нужди в обществени бани.

3. За обекти ползвани за спорт и развлечение.

4. За общо водоползване, като количеството за тази дейност е до 20% от използваемия капацитет на находището.

5. За производствени(стопански) нужди.

## 1.4.3. Наредба за условията и реда за издаване на разрешителни за водовземане, извършване на услуга на водопренос/водоподаване по общински водопроводи за минерална вода и учредяване сервитутни права и право на прокарване на водопроводи за минерална вода на територията на Община Сапарева баня

С наредбата се определя редът и условията за:

1. Издаване на разрешителни за водовземане на минерална вода от община Сапарева баня от предоставеното й за срок от 25 години, безвъзмездно, за управление и ползване находище за минерална вода, изключителна държавна собственост № 67 от Приложение № 2 на Закона за водите, гр. Сапарева баня, включително водовземните съоръжения – сондаж № 1 хг, каптиран извор „КЕИ – Галерията” и сондаж №10 „Гейзера”.

2. Извършване услуга на водопренос/водоподаване на минерална вода по водопроводите за минерална вода – общинска собственост

3. Пренос с цистерни от посочено място от находището. Водовземането се извършва без да се издава разрешително за водовземане, след предварително подадено заявление и предварително заплащане по цена за куб.м., определена съгласно тарифата за таксите за водовземане от минерална вода на територията на Община Сапарева Баня, област Кюстендил в срок до 3 /три/ дни от плащането.

4. Учредяване сервитутни права и право на прокарване на водопроводи за минерална вода – собственост на държавата и юридически лица през имоти публична и частна общинска собственост.

Общото водовземане и ползване на минерална вода и водовземането за задоволяване на собствени потребности е безвъзмездно.

Кметът на община Сапарева баня стопанисва предоставената минерална вода от находище на минерална вода № 67 от Приложение № 2 на Закона за водите, гр. Сапарева баня, включително водовземните съоръжения – сондаж № 1 хг, каптиран извор „КЕИ – Галерията” и сондаж №10 „Гейзера” в съответствие с изискванията, определени в ЗВ и Наредба № 1/2007 г.

В наредбата е предвидено, че кметът:

* Обявява - чрез табели поставени на определените места за водоналиване от населението и на други подходящо избрани места състава и свойствата на минералната вода, балнеоложките качества на водата и предупредителни надписи за това, за какво е забранено ползването на минералната вода.
* Публикува на интернет страницата на общината - постъпилите заявления за издаване на разрешителни за водовземане на минерална вода и подържа Регистър на разрешителните за водовземане на минерална вода на община Сапарева баня, като вписва в него всяко издадено разрешително за водовземане на минерална вода.
* Съгласува заявеното количество за водовземане на минерална вода с директора на Басейнова дирекция с център - гр. Благоевград преди подготовката на съобщението за откриване на процедура за издаване на разрешително за водовземане на минерална вода.
* Изпраща копия от издадените разрешителни за водовземане на минерална вода в Министерството на околната среда и водите и в Басейнова дирекция - Благоевград и ги публикува на интернет страницата на общината.
* Ежегодно до 31 март представя на министъра на околната среда и водите отчет за ползването и баланс на минералната вода от находището.

В наредбата е предвиден механизъм за определяне на допустимите количества водовземане на минерална вода, а именно: в размер на 0,05 л/сек. на 100 куб. м от обема на обекта, а за всеки следващи 100 куб.м - по 0,03 л/сек., но не повече от 0,500 л/сек.”

За обекти, имащи приоритетно значение за развитието на Община Сапарева баня, може да бъде разрешено водовземане на количество минерална вода над 0,500 л/сек. с решение на Общински съвет.

Съгласно наредбата, учредяване на сервитутни права и право на прокарване и/или преминаване за изграждане на държавни и частни водопроводи за минерална вода в имоти частна и публична общинска собственост се извършва на основание Закона за водите и Закона за общинската собственост по реда на Закона за устройство на територията.

За да бъдат учредени сервитутни права и право на прокарване и/или преминаване за изграждане на държавни и частни водопроводи за минерална вода в имоти частна и публична общинска собственост условията са: да има издадено действащо разрешително за водовземане на минерална вода на името на заявителя и да няма друга възможност за изграждане на водопроводите за минерална вода собственост на държавата или юридически лица съгласно действащото разрешително за водовземане на минерална вода.